
Για την εξόρυξη υδρογονανθράκων στο Ιόνιο
Όχι στα καταστροφικά σχέδια για τις εξορύξεις υδρογονανθράκων στο Ιόνιο – Αγώνας για την προστασία του περιβάλλοντος, της ζωής και του μέλλοντος των παιδιών μας!
Το Διοικητικό Συμβούλιο της ΕΛΜΕ Κέρκυρας εκφράζει την πλήρη και κατηγορηματική του αντίθεση στην έναρξη των διεργασιών για την εξόρυξη υδρογονανθράκων στο Ιόνιο Πέλαγος.
Η παράδοση του θαλάσσιου πλούτου της περιοχής μας στους μεγάλους επιχειρηματικούς ομίλους της ενέργειας δεν υπηρετεί τις ανάγκες του λαού, αλλά τα κέρδη των πολυεθνικών. Την ίδια ώρα που οι εργαζόμενοι, οι εκπαιδευτικοί και οι οικογένειες των μαθητών μας μαστίζονται από την ακρίβεια και την ενεργειακή φτώχεια,, την ώρα που η βενζίνη έχει φτάσει τα 2,20 € και το πετρέλαιο θέρμανσης στα ύψη, η κυβέρνηση και οι ενεργειακοί κολοσσοί υπόσχονται «ανάπτυξη», η οποία όμως θα αφήσει πίσω της υπερκέρδη μόνο για τις πολυεθνικές, περιβαλλοντική υποβάθμιση και ανυπολόγιστους κινδύνους για την ασφάλεια της περιοχής. Και βέβαια δε θα υπάρχει κανένα όφελος για τον Λαό.  
Επομένως, το δίλημμα γύρω από τις γεωτρήσεις στο Ιόνιο δεν τίθεται ανάμεσα στην «ανάπτυξη» και την υποτιθέμενη «εξάρτηση» της χώρας. Πρόκειται για τη σύγκρουση ανάμεσα σε δύο διαμετρικά αντίθετους δρόμους: από τη μία, τη λογική που αντιμετωπίζει την Ενέργεια ως εμπόρευμα και πεδίο γιγάντωσης των κερδών των επιχειρηματικών ομίλων, κι από την άλλη, την πάλη για την Ενέργεια ως κοινωνικό αγαθό στην υπηρεσία των λαϊκών αναγκών.
Οι συνέπειες αυτών σχεδιασμών είναι ολέθριες:
· Καμία μείωση της τιμής της ενέργειας για το λαό: Η εξόρυξη δεν γίνεται για να καλύψει τις λαϊκές ανάγκες με φθηνό ρεύμα ή καύσιμα, αλλά για να πουληθεί το προϊόν στα χρηματιστήρια ενέργειας.
· Εμπλοκή στους γεωπολιτικούς ανταγωνισμούς: Η μετατροπή του Ιονίου και της ευρύτερης περιοχής σε πεδίο ανταγωνισμού ενεργειακών κολοσσών, αυξάνει τους κινδύνους για την ειρήνη και την ασφάλεια των λαών.
· Τεράστιος κίνδυνος περιβαλλοντικής καταστροφής: Το Ιόνιο είναι μια κλειστή, σεισμογενής θάλασσα. Τυχόν βιομηχανικό ατύχημα θα καταστρέψει ανεπανόρθωτα το οικοσύστημα, τις ακτές, την αλιεία και την τοπική οικονομία.
Ως εκπαιδευτικοί, που καθημερινά διδάσκουμε στους μαθητές μας τον σεβασμό στο περιβάλλον, την προστασία της φύσης και την αλληλεγγύη, δεν μπορούμε να σιωπήσουμε. Έχουμε ευθύνη απέναντι στη νέα γενιά να παραδώσουμε έναν τόπο βιώσιμο και ασφαλή.
Απαιτούμε:
· Να σταματήσουν αμέσως όλες οι διαδικασίες για τις εξορύξεις υδρογονανθράκων στο Ιόνιο και σε όλη τη χώρα.
· Να μην παραδοθεί ο θαλάσσιος πλούτος στους επιχειρηματικούς ομίλους.
· Ουσιαστική προστασία του περιβάλλοντος και του θαλάσσιου οικοσυστήματος.
· Φθηνό ρεύμα και ενέργεια για όλο το λαό με κατάργηση των χαρατσιών και των φόρων. Η Ενέργεια είναι κοινωνικό αγαθό και δεν πρέπει να παζαρεύεται στα διάφορα χρηματιστήρια ενέργειας.
Καλούμε τους εκπαιδευτικούς, τους μαθητές, τους γονείς και όλους τους φορείς του νησιού σε ξεσηκωμό και συντονισμό της δράσης μας. Με τη μαζική και οργανωμένη πάλη μας, να βάλουμε φρένο στα καταστροφικά τους σχέδια!

